محمد یامین قاسمی

**محمد یامین قاسمی** (پیدائش: یکم جنوری 1956ء)، جو **قاری یامین قاسمی** اور **قاری یامین حیدرآبادی** کے نام سے بھی معروف ہیں، ایک بھارتی سنی حنفی عالمِ دین، قاری، مدرس، محقق اور مصنف ہیں جن کا تعلق دیوبندی مکتب فکر سے ہے۔ وہ جنوبی ہند کے شہر حیدرآباد، دکن سے تعلق رکھتے ہیں اور دارالعلوم دیوبند کے فاضل ہیں۔ ان کی علمی سرگرمیاں قراءت، حدیث، فقہ اور تصوف جیسے شعبوں سے وابستہ رہیں، جہاں انھوں نے تدریس، تصنیف اور دینی اداروں کے قیام کے ذریعے اپنا کردار ادا کیا۔ وہ متعدد مدارس اور اداروں کے بانی ہیں، جن میں دار العلوم سیڑم (گلبرگہ)، جامعہ طیبہ (حیدرآباد) اور ادارہ دارالاشاعت (حیدرآباد) شامل ہیں۔ ان کی تصانیف خصوصاً محمد سالم قاسمی کی علمی و فکری میراث کی تدوین و اشاعت کے حوالے سے نمایاں حیثیت رکھتی ہیں۔

## ابتدائی و تعلیمی زندگی
محمد یامین قاسمی یکم جنوری 1956ء (17 جمادی الاولی 1375ھ) کو حیدرآباد، دکن کے ایک دینی اور علمی خانوادے میں پیدا ہوئے۔ ان کے والد محمد جمیل الدین جمعہ خان تحریک آزادی ہند کے کارکن اور ایک عالم دین تھے۔ خاندانی دینی پس منظر نے ان کی ابتدائی زندگی پر گہرا اثر ڈالا۔ ان کی ابتدائی دینی تعلیم میرٹھ کے اداروں میں ہوئی۔ ناظرہ قرآن جامعہ اسلامیہ عربیہ تعلیم القرآن، ہرہ (ضلع میرٹھ) میں قاری افسر علی سے حاصل کیا، جبکہ حفظِ قرآن جامعہ اسلامیہ عربیہ فیض الاسلام، سیال (ضلع میرٹھ) میں حامد حسن قاسمی کی نگرانی میں مکمل کیا۔

اس کے بعد انھوں نے تجوید و قرأت کی اعلیٰ تعلیم کے لیے دارالعلوم دیوبند کا رخ کیا، جہاں اس فن کے معروف اساتذہ جلیل الرحمان عثمانی اور محمد عبد اللہ سلیم سے اکتسابِ فیض کیا۔ وہ 1977ء میں دار العلوم دیوبند سے دورۂ حدیث پڑھ کر فارغ التحصیل ہوئے۔

انھوں نے شریف حسن دیوبندی سے صحیح بخاری اور جامع ترمذی، محمد طیب قاسمی سے صحیح بخاری اور مسلسلات، محمود حسن گنگوہی سے صحیح بخاری اور جامع ترمذی، عبد الاحد دیوبندی اور نصیر احمد خان بلند شہری سے صحیح مسلم، محمد حسین بہاری سے جامع ترمذی، معراج الحق دیوبندی سے سنن ابی داؤد، محمد نعیم دیوبندی سے سنن ابی داؤد اور تفسیر بیضاوی، انظر شاہ کشمیری سے سنن نسائی، محمد سالم قاسمی سے سنن ابن ماجہ، خورشید عالم دیوبندی سے مشکوٰۃ المصابیح، موطأ امام مالک اور شرح نخبۃ الفکر، قمر الدین احمد گورکھپوری سے مشکوٰۃ المصابیح اور موطأ امام محمد، وحید الزماں کیرانوی سے طحاوی شریف اور نظام الدین اعظمی سے سراجی پڑھی۔

## عملی زندگی
فراغت کے بعد 1978ء سے 1991ء تک وہ شاہی جامع مسجد سیڑم، ضلع گلبرگہ میں امامت و خطابت کے ساتھ تدریسی فرائض انجام دیتے رہے۔ بعد ازاں 1992ء میں انھوں نے دار العلوم سیڑم کی بنیاد رکھی۔

1995ء سے 2005ء کے دوران وہ مدرسہ فیض العلوم، سعید آباد، حیدرآباد میں تدریسی خدمات انجام دیتے رہے۔ اسی دوران 2001ء میں انھوں نے جامعہ طیبہ، حیدرآباد دکن کی بنیاد رکھی، جہاں وہ 2020ء تک تدریس اور نظامت سے وابستہ رہے۔ یہ ادارہ اب ان کے فرزند قاری محمد یاسین کی نگرانی میں کام کر رہا ہے۔ 1998ء میں انھوں نے ادارہ دارالاشاعت، حیدرآباد قائم کیا جو ان کی اشاعتی سرگرمیوں کا مرکز ہے۔ 2024ء میں انھوں نے جامع مسجد احمد کی بنیاد رکھی، جو دینی، تعلیمی اور اصلاحی سرگرمیوں کا مرکز ہے۔

## بیعت و خلافت
روحانی طور پر ان کا اصلاحی تعلق برصغیر کے تین مشائخ سے رہا: 1397ھ سے 1403ھ تک محمد طیب قاسمی سے، 1404ھ سے 1418ھ تک صدیق احمد ثاقب باندوی سے اور 1418ھ سے 1439ھ تک محمد سالم قاسمی سے۔ 1434ھ مطابق 2013ء میں محمد سالم قاسمی نے انھیں اجازتِ بیعت و خلافت سے نوازا۔

## قلمی زندگی
محمد یامین قاسمی کی مختلف موضوعات پر متعدد تصنیفات، تالیفات اور مرتب کردہ کتابیں ہیں۔ ان کی تصنیفی زندگی کا ایک بڑا حصہ خانوادۂ قاسمی؛ بالخصوص محمد سالم قاسمی کی علمی و فکری میراث کو مرتب کرنے پر مشتمل ہے کہ انھوں نے محمد سالم قاسمی کے افادات کو تقریبا 100 کتابوں میں مرتب کیا۔ ان کے کاموں کو مختلف علمی حلقوں نے سراہا ہے اور ان پر ممتاز علما کی تقریظات بھی شامل ہیں۔

ان کی قلمی کاوشوں میں درج ذیل کتابیں بھی شامل ہیں:

* تذکرہ اکابرینِ اربعہ
* سیرتِ پاک نبی کریم
* تحفۂ حفّاظ اور معجزۂ قرآن کریم
* رمضان المبارک رحمتوں کا مہینہ
* فضائل و مسائل ماہ رمضان المبارک
* مسنون نکاح اور پر سکون زندگی
* عبادتِ حج
* مجموعہ نماز (اُردو، عربی، انگریزی)
* اکسیری عمل قرآنی
* تذکرہ مفتی اعظم دکن بزمانہ حضور نظام سرکار
* صحبت صالحین کے فوائد
* مدارس اسلامیہ ہندیہ میں خطیب الاسلام کا وردِ مسعود
* دعوت و تبلیغ کے پیغمبرانہ اصول اور حضرت مولانا محمد الیاس صاحب دعوت و تبلیغ کے مجدد
* خطباتِ خطیب الاسلام (20 جلدیں)
* مجالسِ خطیب الاسلام (10 جلدیں)
* مقالاتِ خطیب الاسلام (8 جلدیں)
* ملفوظاتِ خطیب الاسلام (5 جلدیں)
* مکتوباتِ خطیب الاسلام (4 جلدیں)
* معارفِ خطیب الاسلام (3 جلدیں)
* تبرکاتِ خطیب الاسلام (2 جلدیں)
* مضامین خطیب الاسلام (6 جلدیں)
* تحقیقاتِ خطیب الاسلام
* شجرہ طیبہ خطیب الاسلام
* خطیب الاسلام اور آل انڈیا مسلم پرسنل لا بورڈ
* خطیب الاسلام کے اسفار

## حوالہ جات

## مزید تذکرہ
* 
زمرہ:1956ء کی پیدائشیں
زمرہ:بقید حیات شخصیات
زمرہ:ہندوستان کے مسلمان مذہبی رہنما
زمرہ:بھارت کے سنی علما
زمرہ:دیوبندی شخصیات
زمرہ:ہندوستانی قراء قرآن
زمرہ:بیسویں صدی کے اردو مصنفین
زمرہ:اکیسویں صدی کے اردو مصنفین
زمرہ:حیدرآباد، بھارت کی شخصیات
زمرہ:دار العلوم دیوبند کے فضلا
زمرہ:تلنگانہ کے معلمین
زمرہ:بھارت کے مذہبی مصنفین